Jooste weier om voor ondersoekkomitees te verskynMarkus Jooste. Foto: Steinhoff International Markus Jooste, die voormalige uitvoerende hoof van Steinhoff International, het Dinsdag geweier om voor die parlementêre komitees te verskyn wat rekeningkundige onreëlmatighede by die maatskappy ondersoek. Jooste het gesê sy verskyning voor die komitees kan sy reg op ŉ regverdige verhoor ondermyn. Jooste was veronderstel om Woensdag voor die staande komitee oor finansies, die staande komitee oor openbare rekeninge, die portefeuljekomitee oor openbare administrasie en die portefeuljekomitee oor handel en nywerheid te verskyn om sy rol in die rekeningkundige skandaal te verduidelik. Die skandaal het verlede jaar die maatskappy se aandeleprys laat tuimel wat tot die verlies van miljarde rande gelei het. Jooste het onmiddellik bedank. In ŉ brief van De Klerk en Van Gend Prokureurs, Jooste se regsverteenwoordigers, het Jooste gesê hy het besluit om “met respek die uitnodiging om voor die komitees te verskyn van die hand te wys”. “Ons kliënt het genoem dat hy bedank het uit sy posisie as uitvoerende hoof van Steinhoff met effek van 6 Desember 2017 en hy is nie in ŉ posisie om betekenisvol by te dra om die komitees te help nie,” het Jooste se prokureurs gesê. “Daarby is die Raad op Finansiële Dienste (FSB) tans besig om die Steinhoff-kwessie te ondersoek. Die FSB het ons kliënt gedagvaar in terme van die Wet op Finansiële Markte om ondervra te word oor ŉ wye verskeidenheid van kwessies wat met Steinhoff verband hou.” Jooste se prokureurs het gesê aangesien daar verskeie strafregtelike aanklagte teen hom by die polisie aanhangig gemaak is, asook weens die feit dat die Valke bevestig het dat hulle die aanklagte teen Jooste ondersoek, dui alles daarop dat hy waarskynlik vervolg sal word oor die Steinhoff-aangeleentheid. “Om voor die komitees te verskyn om ondervra te word oor Steinhoff sal, onder hierdie omstandighede, ons kliënt se reg op ŉ regverdige verhoor ondermyn,” lui die brief. Die komitees het in reaksie hierop gesê hulle sal die parlement se regseenheid raadpleeg om te besluit of hulle Jooste gaan dagvaar om te verskyn. Hulle sal die Speaker oor hul besluit inlig.